ROZHODNUTIE KOMISIE
z 30. augusta 2005
o pridelení ďalšieho dňa neprítomnosti v prístave Nemecku v súlade s prílohou IV k nariadeniu Rady (ES) č. 27/2005
[oznámené pod číslom K(2005) 3153]
(Iba nemecký text je autentický)
(2005/633/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 27/2005 z 22. decembra 2004, ktorým sa na rok 2005 stanovujú príležitosti na rybolov a príslušné podmienky pre určité násadové ryby a skupiny násadových rýb, uplatniteľné vo vodách Spoločenstva a pre plavidlá Spoločenstva vo vodách, v ktorých sa vyžaduje obmedzovanie úlovkov (1), a najmä na ods. 6 písm. e) jeho prílohy IVa,
keďže:
(1)
V odseku 6 písm. a) prílohy IVa k nariadeniu (ES) č. 27/2005 sa stanovuje počet dní, počas ktorých môžu byť určité plavidlá Spoločenstva od 1. februára 2005 do 31. decembra 2005 neprítomné v prístave v zemepisných oblastiach uvedených v odseku 2 uvedenej prílohy.
(2)
V odseku 6 písm. e) tejto prílohy sa Komisii umožňuje prideliť ďalší deň, počas ktorého môže byť plavidlo neprítomné v prístave a súčasne mať na palube rybárske zariadenia uvedené v odseku 4 písm. a) s veľkosťou ôk viac ako 120 mm na základe žiadosti členského štátu a za podmienky, že príslušný členský štát vyvinul systém automatického pozastavenia rybárskych licencií v prípade porušenia predpisov.
(3)
Nemecko predložilo žiadosť a poskytlo údaje o systéme automatického pozastavenia rybárskych licencií v prípade porušenia predpisov pre rybárske plavidlá, ktoré majú na palube vlečné siete na rybolov pri morskom dne, záťahové siete alebo podobné vlečné zariadenia s veľkosťou ôk viac ako 120 mm okrem sietí s rozporným brvnom.
(4)
Na základe predložených údajov by sa mal Nemecku prideliť ďalší deň pre rybárske plavidlá, ktoré majú na palube rybárske zariadenia uvedené v odseku 4 písm. a) prílohy IVa k nariadeniu (ES) č. 27/2005 s veľkosťou ôk viac ako 120 mm,
PRIJALA TOTO ROZHODNUTIE:
Článok 1
K dňom stanoveným v odseku 6 písm. a) prílohy IVa k nariadeniu (ES) č. 27/2005 sa pridáva ďalší deň na každý kalendárny mesiac pre plavidlá z Nemecka, ktoré majú na palube vlečné siete na rybolov pri morskom dne, záťahové siete alebo podobné vlečné zariadenia s veľkosťou ôk viac ako 120 mm okrem sietí s rozporným brvnom.
Článok 2
Plavidlo, ktorému sa podľa článku 1 prideľuje ďalší deň, nesmie tento deň preniesť na žiadne iné plavidlo, pokiaľ:
a)
prijímajúce plavidlo nepoužíva vo všetkých prípadoch rybárske zariadenia s veľkosťou ôk viac ako 120 mm;
b)
nie sú splnené podmienky stanovené v odseku 10 prílohy IVa k nariadeniu (ES) č. 27/2005.
Článok 3
Toto rozhodnutie je určené Spolkovej republike Nemecko.
V Bruseli 30. augusta 2005